2023 er det varmeste året noen gang registrert
En ny rapport viser at 2023 er det varmeste året registrert siden man startet målingene. Klimaforsker kaller tallene urovekkende.  EUs meteorologiorganisasjon, Copernicus, publiserer hver måned en rapport med registrerte endringer i blant annet luft- og vanntemperaturer.  Rapporten for november konkluderer med at 2023 er det varmeste året som noen gang er målt. Funnene er basert på milliarder av målinger fra satellitter, skip, luftfartøy og værstasjoner rundt i verden. – De ekstraordinære november-temperaturene, som inkluderer to dager som var mer enn 2 grader varmere enn førindustrielt nivå, betyr at 2023 er det varmeste året i historien, sier Samantha Burgess, nestleder i Copernicus. Nesten 1.5 grader over førindustrielle nivåer I løpet av 2023 har det vært seks måneder med rekordhøye temperaturer. Sommeren var den varmeste som noen gang er målt i Europa. November 2023 hadde en gjennomsnittlig globaltemperatur på 14,22 grader. Det er ca. 1,75 grader varmere enn gjennomsnittet for førindustrielt nivå.  Ser man på perioden fra januar til november i år er temperaturen 1,46 grader høyere enn gjennomsnittet for førindustrielt nivå. – Noe vi ikke har oversikt over Bjørn Hallvard Samset, forsker i Cicero, sier at tallene er urovekkende. – Vi forventer at det skal komme nye rekorder fra tid til annen. Likevel er 2023 et varmere år enn det vi hadde sett for oss. Det foregår ganske mye diskusjon nå, for å finne grunnene til det. Det finnes en mulighet for at det dreier seg om naturlige svingninger, på toppen av global oppvarming, sier Samset. – Men de er sterkere enn det vi hadde trodd, da må vi også være åpne for muligheten for at det er det er et eller annet som foregår, som vi ikke har oversikt over. Det jobber vi hardt med å finne ut av, både forskere her i Norge, og andre steder. Usedvanlige varme havområder Samset forklarer at det har vært en ganske jevn oppvarming på 0,02 grader i året de siste femti årene, med en variasjon fra år til år på rundt en halv grad, som stort sett har og gjøre med hvor varm havoverflaten er. Det gjelder særlig Stillehavets overflate. Hvis havoverflaten der er ekstra varm, blir den som en radiator som varmer opp store deler av verden. Nå er vi på vei inn i en fase med varmt vann på havoverflaten i Stillehavet, El Nino. Derfor har forskerne regnet med at det vil bli ekstra varmt en stund. Overraskelsen, sier Samset, er at varmen er kommet så tidlig. I tillegg har mange andre havområder, spesielt Atlanterhavet og deler av Det indiske hav, vært veldig varme siden mars i år. Ikke bare litt varmere enn normalt, men varmere med veldig høy margin. – Så da blir spørsmålet hvorfor det har vært et så stort hopp i år, hvorfor det er så mye ekstra varme i vannoverflaten, sier Samset. Holder ikke 1,5-graders-målet Tallene er altså dystre. Men ifølge Samset er håpet aldri ute. – Det er «bare» sånn at klimaet blir vanskeligere for oss å forholde oss til, jo varmere det blir. Vi prøver jo da å gjøre problemene så små for oss selv, og så små for naturen, som overhodet mulig. – Men det er klart at denne 1,5 graders-grensen som vi har prøvd å sette, den ser vi jo nå at vi ikke kommer til å klare å holde, legger han til. – Vi kan fortsatt holde global oppvarming til under to grader, hvis vi jobber hardt. Vi må tilpasse oss et varmere klima, samtidig som vi jobber så hardt vi kan med å kutte utslipp, så det ikke blir enda varmere. Og lyspunktene finnes. – Bare det at hele verden har fullstendig fokus på disse to ukene med klimaforhandlinger, det er et veldig godt steg mot å få laget noen avtaler, sier Samset. – Og det aller meste av industri verden over skjønner at man må over på fornybar energi eller elektriske kilder, så det foregår egentlig veldig mye. Det bare går for sakte til at vi skal klare klimamålene.
En ny rapport fra EUs meteorologiorganisasjon, Copernicus, viser at 2023 er det varmeste året registrert. De baserer funnene på milliarder av målinger gjort rundt om i verden. Forskere uttrykker uro, og jobber med å forstå hvorfor temperaturene ble høyere enn forventet.